CELEX: 32019R0561
Language: el
Date: 2019-04-08 00:00:00
Title: Εκτελεστικός κανονισμός (ΕΕ) 2019/561 της Επιτροπής, της 8ης Απριλίου 2019, για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου

9.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 98/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/561 ΤΗΣ ΕΠΙΤΡΟΠΗΣ
         της 8ης Απριλίου 2019
         για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 64 παράγραφος 6 και το άρθρο 66 στοιχείο β),
         Εκτιμώντας τα ακόλουθα:
         
                     (1)
                  
                  
                     Το Πράσινο Ακρωτήριο είναι μια δικαιούχος χώρα του συστήματος γενικευμένων προτιμήσεων το οποίο αναφέρεται στον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου (2) ως το ΣΓΠ. Οι κανόνες προτιμησιακής καταγωγής για τους σκοπούς του ΣΓΠ, πλην των διαδικαστικών κανόνων, καθορίζονται στον κατ' εξουσιοδότηση κανονισμό (ΕΕ) 2015/2446 της Επιτροπής (3).
                  
               
                     (2)
                  
                  
                     Με επιστολή της 22ας Οκτωβρίου 2018, το Πράσινο Ακρωτήριο υπέβαλε αίτημα για παράταση της προσωρινής παρέκκλισης από τους κανόνες προτιμησιακής καταγωγής που προβλέπονται στον κατ' εξουσιοδότηση κανονισμό (ΕΕ) 2015/2446 της Επιτροπής, η οποία είχε χορηγηθεί με τον εκτελεστικό κανονισμό (ΕΕ) 2017/967 της Επιτροπής (4). Το αίτημα αφορούσε ετήσια ποσότητα 5 000 τόνων παρασκευασμάτων και κονσερβών τόνου για συγκεκριμένη περίοδο εν αναμονή της έναρξης ισχύος της νέας συμφωνίας οικονομικής εταιρικής σχέσης («ΣΟΕΣ») μεταξύ της Ένωσης και της Δυτικής Αφρικής, η οποία μονογραφήθηκε στις 30 Ιουνίου 2014. Βάσει της ζητηθείσας παρέκκλισης, τα εν λόγω προϊόντα θα έπρεπε να θεωρούνται ως προϊόντα καταγόμενα από το Πράσινο Ακρωτήριο ακόμη και αν, παρά το γεγονός ότι παρήχθησαν στο Πράσινο Ακρωτήριο, για την παραγωγή τους χρησιμοποιήθηκαν μη καταγόμενα ψάρια.
                  
               
                     (3)
                  
                  
                     Στο αίτημα παρέκκλισης, το Πράσινο Ακρωτήριο εξήγησε ότι οι ποσότητες τόνου που επί του παρόντος αλιεύει ο στόλος του στα χωρικά του ύδατα είναι μικρές και, ελλείψει παρέκκλισης, ο στόλος που είναι διαθέσιμος για την αλιεία πέραν των χωρικών του υδάτων είναι περιορισμένος. Επιπλέον, η περίοδος αλιείας τόνου περιορίζεται σε τέσσερις μήνες του έτους. Λόγω του γεγονότος αυτού περιορίζονται οι δυνατότητες για την αλιεία τόνου καταγωγής. Ένα άλλο σημαντικό στοιχείο είναι ότι το Πράσινο Ακρωτήριο έχει αναπτύξει πρόσφατα τη λιμενική υποδομή του. Κατά συνέπεια, είναι πλέον δυνατός ο χειρισμός μεγαλύτερων ποσοτήτων τόνου και η βιομηχανία αλιείας τόνου έχει πλέον τη δυνατότητα να αναπτυχθεί. Τέλος, στο αίτημα υπογραμμίστηκαν οι δυσκολίες που αντιμετωπίζει το Πράσινο Ακρωτήριο ως αποτέλεσμα των καθυστερήσεων στην έναρξη ισχύος της ΣΟΕΣ μεταξύ της Ένωσης και της Δυτικής Αφρικής. Τονίστηκε επίσης ότι το Πράσινο Ακρωτήριο χρειάζεται την παρέκκλιση από τους κανόνες προτιμησιακής καταγωγής ώστε να αντισταθμίσει το γεγονός ότι δεν είναι ακόμη σε θέση να στηριχτεί στους κανόνες σώρευσης στο πλαίσιο της ΣΟΕΣ, δεδομένου ότι δεν έχει αλλάξει η νομική κατάσταση της εν λόγω συμφωνίας.
                  
               
                     (4)
                  
                  
                     Η επιχειρηματολογία που περιλαμβάνεται στο αίτημα καταδεικνύει ότι, χωρίς την παρέκκλιση, η ικανότητα του κλάδου μεταποίησης ιχθύων του Πράσινου Ακρωτηρίου για εξαγωγή των εν λόγω προϊόντων προς την Ένωση, στο πλαίσιο του ΣΓΠ, θα επηρεαστεί δυσμενώς σε σημαντικό βαθμό. Το στοιχείο αυτό θα μπορούσε να αποτελέσει ανασταλτικό παράγοντα για την ανάπτυξη του στόλου του Πράσινου Ακρωτηρίου για μικρής κλίμακας αλιεία ανοιχτής θάλασσας και να παρεμποδίσει τη μελλοντική συμμόρφωση του Πράσινου Ακρωτηρίου με τους κανόνες καταγωγής που ισχύουν για τα εν λόγω προϊόντα.
                  
               
                     (5)
                  
                  
                     Θα πρέπει επομένως να χορηγηθεί στο Πράσινο Ακρωτήριο προσωρινή παρέκκλιση από την απαίτηση, βάσει των κανόνων προτιμησιακής καταγωγής, σύμφωνα με την οποία τα προϊόντα που περιέχουν ύλες οι οποίες δεν έχουν ληφθεί στο σύνολό τους από τη δικαιούχο χώρα πρέπει να έχουν υποβληθεί σε επαρκή επεξεργασία ή μεταποίηση προκειμένου να θεωρηθούν ως καταγόμενα από τη συγκεκριμένη χώρα. Η παρέκκλιση θα πρέπει να αφορά ετήσια ποσότητα 5 000 τόνων παρασκευασμάτων και κονσερβών τόνου. Η διάρκεια της παρέκκλισης θα πρέπει να περιορίζεται σε περίοδο ενός έτους προκειμένου να αξιολογηθούν η ικανότητα και οι προσπάθειες του Πράσινου Ακρωτηρίου να προετοιμαστεί ώστε να είναι σε θέση να συμμορφωθεί με τους κανόνες καταγωγής για τα εν λόγω προϊόντα. Εάν, ωστόσο, η ΣΟΕΣ αρχίσει να ισχύει πριν από τη λήξη της εν λόγω περιόδου ενός έτους, η παρέκκλιση θα πρέπει να λήξει την προηγουμένη της ημερομηνίας έναρξης ισχύος της ΣΟΕΣ.
                  
               
                     (6)
                  
                  
                     Η διαχείριση των ποσοτήτων που καθορίζονται στο παράρτημα του παρόντος κανονισμού θα πρέπει να γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής (5), που διέπουν τη διαχείριση των δασμολογικών ποσοστώσεων.
                  
               
                     (7)
                  
                  
                     Η παρέκκλιση θα πρέπει να χορηγηθεί υπό την προϋπόθεση ότι οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που υπόκεινται στην παρέκκλιση και ότι κοινοποιούν στην Επιτροπή δήλωση των ποσοτήτων για τις οποίες έχουν εκδοθεί πιστοποιητικά καταγωγής Τύπου Α κατ' εφαρμογή του παρόντος κανονισμού καθώς και τους αύξοντες αριθμούς των εν λόγω πιστοποιητικών. Σε περίπτωση που το σύστημα εγγεγραμμένων εξαγωγέων (ΣΕΕ), σύμφωνα με το άρθρο 79 του εκτελεστικού κανονισμού (ΕΕ) 2015/2447 της Επιτροπής, τεθεί σε εφαρμογή στο Πράσινο Ακρωτήριο κατά το έτος 2019, ο ίδιος κανόνας θα πρέπει να ισχύει και για τις βεβαιώσεις καταγωγής που έχουν συνταχθεί από εγγεγραμμένους εξαγωγείς.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό θα πρέπει να αρχίσουν να ισχύουν το συντομότερο δυνατόν μετά τη δημοσίευσή του ώστε να ληφθεί υπόψη η κατάσταση του Πράσινου Ακρωτηρίου και να επιτραπεί στη συγκεκριμένη χώρα να κάνει χρήση της παρέκκλισης χωρίς περαιτέρω καθυστέρηση.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κατά παρέκκλιση από το άρθρο 41 στοιχείο β) και το άρθρο 45 του κατ' εξουσιοδότηση κανονισμού (ΕΕ) 2015/2446, παρασκευάσματα και κονσέρβες τόνου που υπάγονται στους κωδικούς ΣΟ 1604 14, 1604 20 και 0304 87 και παράγονται στο Πράσινο Ακρωτήριο από ψάρια μη καταγόμενα θεωρούνται ως καταγωγής Πράσινου Ακρωτηρίου σύμφωνα με τα άρθρα 2, 3 και 4 του παρόντος κανονισμού.
         
         
            Άρθρο 2
            
               1.   Η παρέκκλιση εφαρμόζεται σε προϊόντα τα οποία έχουν εξαχθεί από το Πράσινο Ακρωτήριο και δηλωθεί για θέση σε ελεύθερη κυκλοφορία στην Ένωση κατά την περίοδο από 1 Ιανουαρίου 2019 έως:
               
                           α)
                        
                        
                           31 Δεκεμβρίου 2019 ή
                        
                     
                           β)
                        
                        
                           εάν η συμφωνία οικονομικής εταιρικής σχέσης μεταξύ της Ένωσης και της Δυτικής Αφρικής, που μονογραφήθηκε την 30ή Ιουνίου 2014 («ΣΟΕΣ»), τεθεί σε ισχύ την ή πριν από τις 31 Δεκεμβρίου 2019, την αμέσως προηγούμενη ημέρα από την ημερομηνία έναρξης ισχύος της ΣΟΕΣ.
                        
                     
            
               2.   Η παρέκκλιση εφαρμόζεται σε προϊόντα εντός του ορίου της ετήσιας ποσότητας που αναφέρεται στο παράρτημα.
            
            
               3.   Η εφαρμογή της παρέκκλισης προϋποθέτει την τήρηση των όρων του άρθρου 43 του κατ' εξουσιοδότηση κανονισμού (ΕΕ) 2015/2446.
            
         
         
            Άρθρο 3
            Η διαχείριση των ποσοτήτων που καθορίζονται στο παράρτημα του παρόντος κανονισμού γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής, που διέπουν τη διαχείριση των δασμολογικών ποσοστώσεων.
         
         
            Άρθρο 4
            Η παρέκκλιση χορηγείται υπό τους ακόλουθους όρους:
            
                        1.
                     
                     
                        Οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1.
                     
                  
                        2.
                     
                     
                        Στη θέση 4 των πιστοποιητικών καταγωγής Τύπου Α που εκδίδονται από τις αρμόδιες αρχές του Πράσινου Ακρωτηρίου κατ' εφαρμογή του παρόντος κανονισμού αναγράφεται η ακόλουθη ένδειξη: «Derogation — Commission Implementing Regulation (EU) 2019/561». Σε περίπτωση εφαρμογής του συστήματος εγγεγραμμένων εξαγωγέων (ΣΕΕ) στο Πράσινο Ακρωτήριο το 2019, η εν λόγω ένδειξη καταγράφεται στις βεβαιώσεις καταγωγής που έχουν συνταχθεί από τους εγγεγραμμένους εξαγωγείς.
                     
                  
                        3.
                     
                     
                        Ανά τρίμηνο, οι αρμόδιες αρχές του Πράσινου Ακρωτηρίου κοινοποιούν στην Επιτροπή δήλωση των ποσοτήτων για τις οποίες έχουν εκδοθεί ή συνταχθεί πιστοποιητικά καταγωγής και/ή βεβαιώσεις καταγωγής κατ' εφαρμογή του παρόντος κανονισμού καθώς και τους αύξοντες αριθμούς των εν λόγω αποδεικτικών.
                     
                  
         
            Άρθρο 5
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (ΕΕ L 303 της 31.10.2012, σ. 1).
         
            (3)  Κατ' εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (EE) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
         
            (4)  Εκτελεστικός κανονισμός (ΕΕ) 2017/967 της Επιτροπής, της 8ης Ιουνίου 2017, για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου (ΕΕ L 146 της 9.6.2017, σ. 10).
         
            (5)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
      
      
         
            ΠΑΡΑΡΤΗΜΑ
            
                        Αύξων αριθμός
                     
                     
                        Κωδικός ΣΟ
                     
                     
                        Κωδικός TARIC
                     
                     
                        Περιγραφή των εμπορευμάτων
                     
                     
                        Περίοδοι
                     
                     
                        Ετήσια ποσότητα (σε τόνους καθαρού βάρους)
                     
                  
                        09.1602
                     
                     
                        1604 14 21 00 
                        1604 14 26 90 
                        1604 14 28 00 
                        1604 20 70 50 
                        1604 20 70 55 
                        1604 14 31 90 
                        1604 14 36 90 
                        1604 14 38 00 
                        1604 20 70 99 
                        0304 87 00 90 
                        1604 14 41 20 
                        1604 14 46 29 
                        1604 14 48 20 
                        1604 20 70 45 
                        0304 87 00 20 
                        1604 14 41 30 
                        1604 14 48 30 
                     
                     
                        10
                     
                     
                        Παρασκευάσματα και κονσέρβες φιλέτων και «καρρέ» (loins) παλαμίδας (Katsuwonus pelamis)
                        Παρασκευάσματα και κονσέρβες φιλέτων και «καρρέ» (loins) κιτρινόπτερου τόνου (Thunnus albacares)
                        Παρασκευάσματα και κονσέρβες φιλέτων και «καρρέ» (loins) μεγαλόφθαλμου τόνου (Thunnus obesus)
                        Παρασκευάσματα λευκού τόνου (Thunnus alalunga)
                     
                     
                        Από 1.1.2019 έως την ημερομηνία που καθορίζεται σύμφωνα με το άρθρο 2 παράγραφος 1
                     
                     
                        5 000  τόνοι